במהלך הסופרסטאר שייק-אפ של שנת 2018, אלמאס ווגה הועברו לתוכנית סמאקדאון. וגה ערכה את הבכורה שלה ב-15 במאי כאשר היא ליוותה לזירה את אלמאס בקרב נגד יריב מקומי, שבו אלמאס יצא עם ידו על העליונה. ב-31 ביולי, וגה רשמה את קרב היחידים הראשון שלה ברוסטר הראשי ובו ניצחה את לאנה. וגה הצליחה לנצח אותה שוב גם בשבוע שלאחר מכן. במסגרת קרב במופע המקדים לאירוע סאמרסלאם, שנערך ב-19 באוגוסט, וגה ואלמאס ניצחו בקרב זוגות מעורב את לאנה ורוסב. יומיים לאחר מכן, הזוגות התחרו שוב והפעם לאנה ורוסב ניצחו לאחר עזרה מצידו של איידן אינגליש. ב-2 באוקטובר, וגה ואלמאס נוצחו על ידי כרמלה ו-R-טרות'. באירוע אבולושן, שנערך ב-28 באוקטובר, וגה השתתפה בקרב הבאטל רויאל של הנשים, אך הודחה על ידי ניה ג'קס. באירוע הרויאל ראמבל, שנערך ב-27 בינואר 2019, וגה התחרתה בקרב הרויאל ראמבל המסורתי, כשנכנסה לקרב כמספר ה-20, אך הודחה על ידי ריאה ריפלי.